Só sal Zille se tugverhoor verloopHelen Zille, premier van die Wes-Kaap en voormalige leier van die DA. Foto: DA/Flickr.com Die DA se federale regskommissie het gesê die kommissie en Helen Zille, voormalige leier van die DA en Wes-Kaapse premier, het vergader en ooreengekom hoe die dissiplinêre proses teen haar sal verloop. Dit kom nadat Zille verlede week amptelik van alle partyverwante aktiwiteite geskors is hangende die dissiplinêre proses teen haar. Die dissiplinêre stappe hou verband met vroeëre twiets deur Zille waarin sy aspekte van kolonialisme verdedig. Glynnis Breytenbach, hoof van die party se federale regskommissie, het gesê alle partye sal teen Dinsdag vertroulikheidsooreenkomste onderteken “om die integriteit van die verhoor te beskerm”. Daarna moet alle dokumente wat met die dissiplinêre verhoor verband hou teen 23 Junie by die kommissie ingedien wees. ŉ Voorverhoor sal op 30 Junie gehou word om te bevestig dat almal betrokke gereed is vir die verhoor om te begin, asook om voorlopige aspekte te bespreek, het Breytenbach gesê. Daarna sal die verhoor begin. Mmusi Maimane, leier van die DA, het op 3 Junie aangekondig dat Zille geskors is aangesien sy geweier het om verskoning te vra vir haar uitsprake oor kolonialisme. Maimane het gesê Zille se optrede het die party se naam in die oë van die publiek skade berokken. Zille het ure daarna teruggekap deur te sê die DA se federale uitvoerende komitee se besluit om haar te skors, strook nie met die party se eie federale grondwet nie. Sy het beklemtoon die DA-grondwet vereis dat sy tyd gegee word om vertoë oor die kwessie te lewer. Sy het ook gesê dit is nie waar dat sy geweier het om om verskoning vir haar uitsprake te vra nie en dat sy bloot geweier het om skuld te erken op ŉ aanklag van wangedrag wat sy nooit gepleeg het nie. Die DA het vinnig daarna weer ŉ verklaring uitgereik om te sê Zille sal die geleentheid gegun word om redes te verskaf hoekom sy nie geskors moet word nie. Zille het in haar vertoë, wat sy later met die party se toestemming openbaar gemaak het, gesê die party se federale raad het haar “vooraf veroordeel” met die besluit om haar te skors en sy moes daarom die gevolgtrekking maak dat sy aangekla word deur die party omdat sy nie swart is nie. Zille meen sy kan die gevolgtrekking maak aangesien talle swart Suid-Afrikaners al presies dieselfde sienings gedeel het rakende die nalatenskap van kolonialisme, en die DA nooit kommer daaroor uitgespreek het nie. Volgens Zille is daar ook geen geskrewe beleid rakende die aangeleentheid nie. Zille het aangevoer Maimane “straf” haar moontlik omdat sy nie van haar pos as Wes-Kaapse premier wou afstand doen nie.